
PARLAMENTUL  ROMÂNIEI
CAMERA DEPUTAŢILOR
	              COMISIA JURIDICĂ,  DE 
           DISCIPLINĂ  ŞI IMUNITĂŢI
	           Bucureşti, 20.04.2010            
           PL-x  130/2010


RAPORT
asupra proiectului de Lege pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal,  trimis cu adresa nr. PL-x  130 din 7 aprilie 2010 şi înregistrată sub nr. 31/254 din 8 aprilie 2010.
Senatul, în calitate de primă Cameră sesizată, a adoptat iniţiativa legislativă în şedinţa din 29 martie 2010.
 Potrivit dispoziţiilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr.1208 din 19 octombrie 2009.

Guvernul, prin punctul de vedere transmis cu adresa nr. 108 din                  19 ianuarie 2010, nu susţine adoptarea acestei iniţiative legislative. 
Comisia pentru muncă şi protecţie socială a avizat favorabil proiectul de lege, conform avizului nr. 27/245 din 19 aprilie 2010.
                Proiectul de lege are ca obiect de reglementare abrogarea dispoziţiilor alin. (3) al art. 61 din Legea nr. 275/2006 privind executarea pedepselor şi a măsurilor dispuse de organele judiciare în cursul procesului penal, normă care reglementează dreptul persoanelor condamnate la pedepse privative de libertate care participă la cursuri de şcolarizare sau de calificare ori recalificare profesională de a primi lunar, pe durata cursurilor, o remuneraţie egală cu salariul minim pe economie.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 20 aprilie 2010.

La dezbaterea acestei iniţiative legislative a participat, în calitate de invitat, doamna Rodica Constantinovici – secretar de stat. 

Cu prilejul dezbaterilor, membrii Comisiei au constat că, în şedinţa din       24 martie 2010, în conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat proiectul de Lege pentru modificarea şi completarea Legii nr.275/2006 privind executarea pedepselor şi a măsurilor dispuse de organele judiciare în cursul procesului penal, trimis spre dezbatere Comisiei cu adresa nr. PL-x 694 din               16 decembrie 2009, ocazie cu care au hotărât, cu unanimitate de voturi, să se supună plenului Camerei Deputaţilor, spre dezbatere şi adoptare, proiectul de Lege pentru modificarea şi completarea Legii nr.275/2006 privind executarea pedepselor şi a măsurilor dispuse de organele judiciare în cursul procesului penal, iniţiativă legislativă în cuprinsul căreia se propune şi abrogarea alin. (3) al art. 61, aspect ce formează obiectul de reglementare al prezentei iniţiative legislative. 
Întrucât acest proiect de lege a fost adoptat de Camera Deputaţilor în şedinţa din 13 martie 2010 şi pentru evitarea unei duble reglementări, membrii Comisiei juridice au hotărât, cu unanimitate de voturi, să se propună plenului Camerei Deputaţilor, respingerea proiectului de Lege pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal. 
Din numărul total de 27 membri ai Comisiei juridice, de disciplină şi imunităţi au participat la dezbateri 17 deputaţi.

În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice.

       PREŞEDINTE,                                            SECRETAR,
        Daniel BUDA                                     Gabriel ANDRONACHE
Consilier parlamentar,
    Nicoleta Grecu                                                             

